b"\n_START_ARTICLE_\nKas (equip ciclista)\n_START_SECTION_\nEquip Kas-Kaskol\n_START_PARAGRAPH_\nL'equip Kas va comen\xc3\xa7ar a c\xc3\xb3rrer el 1958, i aquell primer any Fausto Iza va guanyar una etapa a la Volta a Espanya. El 1959 l'equip va fitxar Federico Bahamontes, Campi\xc3\xb3 d'Espanya de fons en carretera l'any anterior i que aleshores ja havia guanyat el Gran Premi de la Muntanya al Tour de Fran\xc3\xa7a i a la Volta a Espanya. El Tour de Fran\xc3\xa7a es va disputar per equips nacionals i Bahamontes en va ser el vencedor final. Bahamontes abandon\xc3\xa0 l'equip el 1960, per\xc3\xb2 amb tot va guanyar la muntanya de les Voltes a Espanya de 1960, 1961 i 1962 amb Antoni Karmany._NEWLINE_Julio Jim\xc3\xa9nez va tornar a guanyar per l'equip la classificaci\xc3\xb3 de la muntanya de les Voltes a Espanya de 1964 i 1965. El Kas-Kaskol va dominar la Vuelta de 1966 amb Francisco Gabica, vencedor, Eusebio V\xc3\xa9lez Mendiz\xc3\xa1bal, segon, i Carlos Echeverr\xc3\xada, tercer. Tamb\xc3\xa9 va guanyar la muntanya amb Gregorio San Miguel. L'equip va guanyar sis etapes i liderar la cursa durant 14 de les 18 etapes._NEWLINE_El Kas va guanyar la classificaci\xc3\xb3 per equips de la Vuelta el 1967 i 1968. El 1971 l'equip va fitxar el millor neo-professional de la Vuelta de 1970, Jos\xc3\xa9 Manuel Fuente. Fuente va guanyar la classificaci\xc3\xb3 de la muntanya al Giro d'It\xc3\xa0lia de 1971 i la Vuelta de 1972. A m\xc3\xa9s el seu company d'equip, Miguel Mar\xc3\xada Lasa, va ser segon i el Kas va situar quatre ciclistes entre els deu primers. L'equip tamb\xc3\xa9 va guanyar les classificacions de la muntanya, punts, combinada i per equips i va vestir el mallot groc en 17 de les 18 etapes._NEWLINE_Fuente i el Kas van disputar el Giro d'It\xc3\xa0lia de 1972, en qu\xc3\xa8 Fuente va vestir-se amb el mallot rosa en una lluita aferrissada a la muntanya amb Eddy Merckx, de la que Merckx en va ser el vencedor._NEWLINE_Fuente va guanyar la Vuelta de 1974, sent el tercer ciclista en guanyar dues edicions de la cursa. Fuente va liderar la cursa des de la 10a etapa, per\xc3\xb2 en les darreres etapes va flaquejar i finalment sols va guanyar la cursa per 11 segons. El Kas torn\xc3\xa0 a guanyar la classificaci\xc3\xb3 per equips._NEWLINE_L'any seg\xc3\xbcent el Kas va guanyar les classificacions de la muntnaya, dels punts i per equips i va liderar la cursa durant 19 etapes, fins a la darrera contrarellotge, quan Agust\xc3\xadn Tamames es va fer amb el liderat i va deixar a Domingo Perurena i Miguel Mar\xc3\xada Lasa, ambd\xc3\xb3s del Kas, en segona i tercera posici\xc3\xb3. Fuente va abandonar la cursa amb problemes f\xc3\xadsics, que el van dur a posar fi de la seva carrera esportiva._NEWLINE_El Kas va tornar a guanyar la Vuelta el 1976 amb Josep Pesarrodona i la muntanya amb Andr\xc3\xa9s Oliva. El 1978 i 1979 guany\xc3\xa0 la classificaci\xc3\xb3 per equips de la Vuelta. El 1979 foren fitxats molts ciclistes belgues, sent el director esportiu el belga Robert Lelangue. El patrocinador es va retirar a la fi d'aquella temporada.\n_START_SECTION_\nEquip Kas\n_START_PARAGRAPH_\nEl 1985 el Kas torn\xc3\xa0 al ciclisme com a copatrocinador de l'equip franc\xc3\xa8s Skil-Sem, dirigit per Jean de Gribaldy. L'any seg\xc3\xbcent el Kas passa a ser el principal patrocinador del Skil, per\xc3\xb2 l'equip continua amb llic\xc3\xa8ncia francesa. Amb tot, l'equip disputa principalment les curses espanyoles per satisfer el nou patrocinador. El 1986 Sean Kelly acab\xc3\xa0 tercer a la Vuelta a Espanya, alhora que guanya la classificaci\xc3\xb3 per punts per tercera vegada. Kelly aquell any tamb\xc3\xa9 guany\xc3\xa0 la Volta al Pa\xc3\xads Basc i la Volta a Catalunya._NEWLINE_El 1986 l'equip va tenir una brillant temporada amb Kelly, millor ciclista mundial del moment, guanyador de la Mil\xc3\xa0-Sanremo i la Par\xc3\xads-Roubaix, amb Acacio Da Silva que van guanyar el Campionat de Zuric, i el campi\xc3\xb3 su\xc3\xads de ciclocr\xc3\xb2s Pascal Richard._NEWLINE_El gener de 1987 de Gribaldy va morir en un accident automobil\xc3\xadstic. Posteriorment l'equip va agafar llic\xc3\xa8ncia espanyola. En la Volta a Espanya de 1987 Kelly va liderar la cursa durant tres dies, fins que una lesi\xc3\xb3 l'oblig\xc3\xa0 a abandonar. Amb tot, l'any seg\xc3\xbcent Kelly va guanyar la Vuelta, en qu\xc3\xa8 va ser la darrera vict\xc3\xb2ria del Kas a la Vuelta. En finalitzar la temporada de 1988 l'empresa Kas es va retirar del patrocini._NEWLINE_El Kas tamb\xc3\xa9 va patrocinar diversos corredors de ciclocr\xc3\xb2s espanyoles el 1980, 1993 i 1994."